**Likumprojekta „Grozījumi Ieguldījumu pārvaldes sabiedrību likumā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts „Grozījumi Ieguldījumu pārvaldes sabiedrību likumā” (turpmāk – Likumprojekts) izstrādāts, lai pārņemtu Eiropas Parlamenta un Padomes 2019.gada 20.jūnija direktīvas (ES) 2019/1160, ar ko direktīvas 2009/65/EK un 2011/61/ES groza attiecībā uz kolektīvo ieguldījumu uzņēmumu pārrobežu izplatīšanu (turpmāk – Direktīva 2019/1160) prasības.Saskaņā ar Direktīvu 2019/1160 dalībvalstis līdz 2021.gada 2.augustam pieņem un publicē savus normatīvos un administratīvos aktus, kas vajadzīgi, lai izpildītu šīs direktīvas prasības.Likumprojekts stāsies spēkā 2021.gada 2.augustā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts, lai nacionālajos normatīvajos aktos pārņemtu Direktīvas 2019/1160 (Eiropas Savienības Oficiālais Vēstnesis, 12.07.2019., L 188) prasības. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Direktīva 2019/1160 paredz tiesiskā regulējuma izmaiņas jautājumos, kas saistīti ieguldījumu fondu ieguldījumu apliecību pārrobežu izplatīšanu Eiropas Savienības dalībvalstīs. Direktīva 2019/1160 paredz novērst regulatīvas nepilnības un saskaņot procedūru, ar ko kompetentajām uzraudzības iestādēm fondu pārvaldošā sabiedrība paziņo par pārmaiņām informācijā. Ar Likumprojektu atbilstoši direktīvai tiek precizētas Ieguldījumu pārvaldes sabiedrību likuma (turpmāk – IPSL) normas, kas regulē fondu pārvaldošās sabiedrības pienākumu informēt Finanšu un kapitāla tirgus komisiju (turpmāk – FKTK) par grozījumiem dokumentos, FKTK tiesībām piemērot IPSL noteiktos uzraudzības pasākumus un sankcijas, kā arī FKTK pienākumu informēt sabiedrības vai fonda uzņēmējvalsts uzraudzības institūciju.Direktīva 2019/1160 paredz modernizēt un precizēt prasības par vietējo struktūru (angļu val. - *local facilities*) nodrošināšanu ieguldītājiem, jo līdzšinējie noteikumi par pienākumu nodrošināt ieguldītājiem vietējās struktūras reti tiek izmantoti tādā veidā, kā to paredz direktīva. Par izplatītāko saziņas metodi ir kļuvusi tieša saziņa starp ieguldītājiem un ieguldījumu pārvaldes sabiedrību. Ar Likumprojektu atbilstoši direktīvai tiek precizētas IPSL normas par vietējām struktūrām, kas jānodrošina fondu pārvaldošajai sabiedrībai, kura plāno Latvijā izplatīt ieguldījumu fondu apliecības vai tām pielīdzināmus vērtspapīrus. Pārņemot direktīvas prasības, IPSL iepriekš nav ticis lietots direktīvā minētais termins „vietējās struktūras” un tāds netiek lietots arī Likumprojektā. Likumprojektā attiecīgā prasības par „vietējām struktūrām” ir formulēta kā prasība fonda pārvaldošajai sabiedrībai veikt vajadzīgos pasākumus, lai nodrošinātu Latvijā konkrētu darbību veikšanu.Direktīva 2019/1160 uzliek par pienākumu dalībvalstīm nodrošināt procedūru, saskaņā ar kuru fondu pārvaldošā sabiedrība var atsaukt paziņojumus par fonda ieguldījumu daļu izplatīšanu dalībvalstī, ņemot vērā, ka līdz šim Eiropas Parlamenta un Padomes 2009.gada 13.jūlija direktīva 2009/65/EK par normatīvo un administratīvo aktu koordināciju attiecībā uz pārvedamu vērtspapīru kolektīvo ieguldījumu uzņēmumiem (PVKIU) (turpmāk – Direktīva 2009/65/EK) šo jautājumu neregulēja. Ar Likumprojektu atbilstoši Direktīvai 2019/1160 IPSL tiek papildināts ar normatīvo regulējumu, kas noteic kārtību, kādā fondu pārvaldošā sabiedrība veic paziņojumu par ieguldījumu fondu ieguldījumu apliecību izplatīšanas pārtraukšanu.Likumprojekta 1.pants paredz izslēgt IPSL 59.panta pirmās daļas 6.punktu un otro daļu. Ar minēto normu tiek pārņemts Direktīvas 2019/1160 1.panta 2.punkts, kas paredz svītrot Direktīvas 2009/65/EK 77.pantu, ņemot vērā to, ka Eiropas Savienībā vienoti tiek regulētas prasības attiecībā uz tirgvedības paziņojumiem, jo spēkā stājusies Eiropas Parlamenta un Padomes regula (ES) 2019/1156 par kolektīvo ieguldījumu uzņēmumu pārrobežu izplatīšanas atvieglošanu un ar kuru groza regulas (ES) Nr. 345/2013, (ES) Nr. 346/2013 un (ES) Nr. 1286/2014 (turpmāk – Regula 2019/1156). IPSL 59.pantā ir saglabāts pirmās daļas 1., 2., 3., 4., 5. un 7.punkts, kas noteic obligāti norādāmās prasības fonda emisijas reklāmā, kā arī ir saglabāta trešā daļa, ar kuru ir pārņemts Direktīvas 2009/65/EK 70.panta 2. un 3.punkts.Likumprojekta 2.pants paredz papildināt IPSL 76.pantu ar 8.1daļu, bet 3.pants paredz papildināt IPSL 76.pantu ar 8.2 daļu. Ar minētajiem grozījumiem tiek precizēta kārtība, kādā Latvijā licencēta sabiedrība, kas sniedz pārvaldes pakalpojumus dalībvalstī, par grozījumiem dokumentos un informācijā paziņo FKTK. Likumprojekta 2.pants paredz, ka gadījumā, ja grozījumu rezultātā fonda pārvaldošā sabiedrība vairs neatbilst IPSL noteiktajām prasībām, FKTK 15 darbdienu laikā pēc informācijas saņemšanas paziņo fondu pārvaldošajai sabiedrībai, ka tā nedrīkst ieviest attiecīgās izmaiņas, un informē par to sabiedrības uzņēmējvalsts uzraudzības institūciju. Minētajā pantā ir noteikts saīsināts termiņš, kādā FKTK lēmumu paziņo sabiedrībai, proti, 15 darbdienas. Gadījumos, kad grozījumu rezultātā fondu pārvaldošā sabiedrība atbilst IPSL noteiktajām prasībām, FKTK paziņojuma sniegšanai sabiedrībai atbilstoši IPSL 76.panta astotajai daļai ir paredzēts garāks termiņš, t.i., 30 dienas, kas jau pašlaik ir noteikts īsāks nekā Direktīvas 2009/65/EK 17.panta 3.punktā paredzētie divi mēneši.Likumprojekta 4.pants paredz IPSL 77.2panta divpadsmito daļu izteikt jaunā redakcijā, Likumprojekta 5.pants paredz IPSL 77.2pantu papildināt ar trīspadsmito daļu, bet Likumprojekta 6.pants paredz IPSL 77.2pantu papildināt ar četrpadsmito daļu. Ar minētajiem grozījumiem tiek pārņemts Direktīvas 2019/1160 1.panta 5.punkta b) apakšpunkts. Likumprojekta 4., 5. un 6.pants precizē kārtību, kādā sabiedrība, kas Latvijā reģistrēta ieguldījumu fonda ieguldījumu apliecības izplata dalībvalstī, par grozījumiem dokumentos un informācijā paziņo FKTK. Grozījumi IPSL 77.2pantā paredz FKTK tiesības veikt IPSL noteiktos uzraudzības pasākumus un piemērot IPSL minētās sankcijas, kā arī regulē FKTK sadarbību ar fonda uzņēmējvalsts uzraudzības institūciju, sniedzot tai informāciju par FKTK veiktajiem uzraudzības pasākumiem un piemērotajām sankcijām.Ar Likumprojekta 7., 8., 9. un 11.pantu tiek pārņemts Direktīvas 2019/1160 1.panta 4.punkts, kas nosaka jaunas prasības attiecībā par vietējo struktūru nodrošināšanu ieguldītājiem. Likumprojektā attiecīgā prasība par „vietējām struktūrām” ir formulēta kā prasība fondu pārvaldošajai sabiedrībai, kas plāno izplatīti ieguldījumu fondu ieguldījumu apliecības, veikt vajadzīgos pasākumus, lai nodrošinātu Latvijā šādu darbību veikšanu:1) apstrādātu ieguldītāju parakstīšanās uz ieguldījumu apliecībām, ieguldījuma apliecību atpakaļpirkšanas un atpakaļpieņemšanas pieteikumus un veiktu ar tiem saistītos norēķinus;2) sniegtu ieguldītājiem informāciju par parakstīšanās uz ieguldījumu apliecībām, ieguldījumu apliecību atpakaļpirkšanas un atpakaļpieņemšanas pieteikumu izpildi un ar tiem saistītajiem norēķiniem;3) palīdzētu apstrādāt informāciju saistībā ar ieguldītāju sūdzību izskatīšanu un informētu ieguldītājus par iesniegumu un sūdzību (strīdu) iesniegšanas un izskatīšanas kārtību;4) darītu pieejamu ieguldītājiem informāciju un dokumentu kopijas;5) sniegtu ieguldītājiem informāciju par tā saucamo „vietējo struktūru” uzdevumiem;6) veiktu kontaktpunkta funkciju saziņā ar FKTK un citām kompetentajām iestādēm.Tāpat grozījumi paredz, ka minēto darbību veikšanai fondu pārvaldošajai sabiedrībai nav pienākums nodrošināt tās fizisku klātbūtni Latvijā vai deleģēt darbību veikšanu trešajai personai. Tā kā saskaņā ar Direktīvu 2019/1160 tiek modernizētas prasības par vietējo struktūru nodrošināšanu ieguldītājiem un dalībvalstis nevar pieprasīt fizisku klātbūtni uz vietas, tad attiecīgā direktīvas prasība ir iekļauta Likumprojektā. Lai gan minētā norma noteic, ka fondu pārvaldošajai sabiedrībai nav pienākuma deleģēt darbību veikšanu trešajai personai, tai ir tiesības saskaņā ar Likumprojekta 9.pantu, kas paredz IPSL papildināt 77.3pantu ar 2.1 daļu, darbību veikšanu deleģēt tādiem finanšu un kapitāla tirgus dalībniekiem, kas ir uzraudzītie subjekti.Likumprojekta 8.pants noteic, ka fondu pārvaldošā sabiedrība nodrošina, ka, veicot 77.3panta pirmajā daļā minētās darbības, saziņā tiek izmantota latviešu valoda vai cita valoda, kuras izmantošanai piekritusi FKTK.Likumprojekta 9.pants precizē, ka 77.3panta pirmajā daļā minētās darbības veic pati fondu pārvaldošā sabiedrība vai finanšu un kapitāla tirgus dalībnieki, kuru uzraudzību veic FKTK, citas dalībvalsts uzraudzības institūcija vai Eiropas Centrālā banka un kuri saskaņā ar normatīvajiem aktiem ir tiesīgi veikt attiecīgās darbības, vai abi minētie subjekti.Likumprojekta 10.pants paredz papildināt IPSL 77.3panta ceturtās daļas 2.punktu izteikt jaunā redakcijā, nosakot papildu prasību fondu pārvaldošās sabiedrības paziņojumā ietvert informāciju par adresi, kas nepieciešama, lai Komisija varētu izrakstīt rēķinu vai paziņot Komisijai veicamos maksājumus, un ietvert informāciju par tā saucamajām „vietējām struktūrām”. Ar minētajiem grozījumiem tiek pārņemts Direktīvas 2019/1160 1.panta 5.punkta a) apakšpunkts.Likumprojekta 11.pants paredz izteikt jaunā redakcijā 77.3panta 9.1 daļu, kas regulē informācijas apjomu, kāds ir iekļaujams līgumā starp fondu pārvaldošo sabiedrību un finanšu iestādi, kas ir uzraudzītais subjekts, ja fondu pārvaldošā sabiedrība 77.3panta pirmajā daļā minētās darbības neveic pati, bet deleģē šo darbību veikšanu citiem finanšu un kapitāla tirgus dalībniekiem. IPSL 77.3panta 9.1 daļas 1. un 2.punktā ir norādītas prasības, kas neizriet no Direktīvas 2019/1160, bet kas jau pašlaik ir paredzētas IPSL 77.3panta 9.1 daļā un kas tika noteiktas ar 2017.gada 30.marta likumu „Grozījumi Ieguldījumu pārvaldes sabiedrību likumā” (Latvijas Vēstnesis, 2017, 75. nr.). Savukārt ar IPSL 77.3panta 9.1 daļas 3. un 4.punktā norādītajām prasībām tiek pārņemts Direktīvas 2019/1160 1.panta 4.punkts.Likumprojekta 12.pants paredz IPSL 77.3panta desmito daļu izteikt jaunā redakcijā. Minētā norma precizē kārtību, kādā fondu pārvaldošā sabiedrība, kas izplata fonda ieguldījumu apliecības Latvijā, par grozījumiem dokumentos un informācijā paziņo FKTK. Likumprojekta 13.pants paredz izslēgt IPSL 77.3panta trīspadsmito daļu. Ar minētajiem grozījumiem tiek pārņemts Direktīvas 2019/1160 1.panta 3.punkts, kas paredz svītrot minētās direktīvas 91.panta 3.punktu, ņemot vērā, ka informācijas publicēšanas kārtību par ieguldītāju intereses aizsargājošo normatīvo aktu prasībām regulē Regula 2019/1156, kuras normas ir tieši piemērojamas.Likumprojekta 14.pants paredz papildināt IPSL ar 77.5pantu, bet Likumprojekta 15.pants paredz papildināt IPSL ar 77.6pantu. Ar minētajiem grozījumiem tiek pārņemts Direktīvas 2019/1160 1.panta 6.punkts, kas paredz kārtību, kādā var tikt pārtraukta ieguldījumu fondu ieguldījumu apliecību izplatīšana citā dalībvalstī. Atbilstoši grozījumiem IPSL 77.5pantā tiek regulēta kārtība, kādā pārtraucama Latvijā reģistrēta ieguldījumu fondu ieguldījumu apliecību izplatīšana dalībvalstī, bet atbilstoši grozījumiem IPSL 77.6pantā tiek regulēta kārtība, kādā pārtraucama dalībvalstī reģistrētu ieguldījumu fondu ieguldījumu apliecību izplatīšana Latvijā.Likumprojekta 16.pants paredz papildināt IPSL informatīvo atsauci uz Eiropas Savienības direktīvām ar Direktīvu 2019/1160. |
|   | Projekta izstrādē iesaistītās institūcijas un publiskas personas kapitālsabiedrības | Finanšu ministrija un Finanšu un kapitāla tirgus komisija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ieguldījumu pārvaldes sabiedrības, kuras atbilstoši pārvaldes pakalpojumu brīvībai, sniedz pārvaldes pakalpojumus Latvijā vai citā dalībvalstī, tostarp izplata ieguldījumu fondu ieguldījumu apliecības Latvijā vai citā dalībvalstī, kā arīFinanšu un kapitāla tirgus komisija. |
| 2. | Tiesiskā regulējuma ietekme uz tautsaimniecību un administratīvo slogu | Ieguldījumu pārvaldes sabiedrībām tiek atviegloti nosacījumi par vietējām struktūrām tādējādi, ka tiek atcelta prasība dalībvalstī reģistrētu ieguldījumu fondu ieguldījumu apliecības vai tām pielīdzināmus vērtspapīrus Latvijā izplatīt tikai komercsabiedrībām, kas ir:1) kredītiestāde, kura ir tiesīga sniegt ieguldījumu pakalpojumus Latvijā;2) ieguldījumu pārvaldes sabiedrība, kura ir tiesīga sniegt pārvaldes pakalpojumus Latvijā, vai dalībvalstī licencēta sabiedrība, kura vēlas Latvijā izplatīt tās pārvaldībā esošu ieguldījumu fondu ieguldījumu apliecības;3) ieguldījumu brokeru sabiedrība, kura ir tiesīga sniegt ieguldījumu pakalpojumus Latvijā.Turpmāk pati ieguldījumu pārvaldes sabiedrība varēs veikt nepieciešamos pasākumus, lai nodrošinātu Latvijā vietējo struktūru veicamās darbības, vai varēs deleģēt attiecīgo darbību veikšanu citiem finanšu un kapitāla tirgus dalībniekiem, kas ir uzraudzītie subjekti Latvijā vai citā dalībvalstī. Turklāt ieguldījumu pārvaldes sabiedrībām nav nepieciešams šim nolūkam nodrošināt fizisku klātbūtni Latvijā. Vienlaikus ar grozījumiem netiek ietekmēts ieguldītāju tiesību apjoms vai to tiesiskā aizsardzība. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Atbilstības izmaksu monetārs novērtējums | Projekts šo jomu neskar.  |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts saistīts ar likumprojektu „Grozījumi Alternatīvo ieguldījumu fondu un to pārvaldnieku likumā”.  |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2019.gada 20.jūnija direktīva (ES) 2019/1160, ar ko direktīvas 2009/65/EK un 2011/61/ES groza attiecībā uz kolektīvo ieguldījumu uzņēmumu pārrobežu izplatīšanu.Direktīvas prasības ir jāievieš līdz 2021.gada 2.augustam. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav.  |

|  |
| --- |
| **1.tabula. Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2019.gada 20.jūnija direktīva (ES) 2019/1160, ar ko direktīvas 2009/65/EK un 2011/61/ES groza attiecībā uz kolektīvo ieguldījumu uzņēmumu pārrobežu izplatīšanu. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2019/1160 1.panta 1.punkts | Likumprojekta 2., 3. un 4.pants | Pārņemts pilnībā | Neparedz stingrākas prasības  |
| Direktīvas 2019/1160 1.panta 2.punkts | Likumprojekta 1.pants | Pārņemts pilnībā | Neparedz stingrākas prasības  |
| Direktīvas 2019/1160 1.panta 3.punkts | Likumprojekta 13.pants | Pārņemts pilnībā | Neparedz stingrākas prasības  |
| Direktīvas 2019/1160 1.panta 4.punkts | Likumprojekta 7., 8., 9. un 11.pants | Pārņemts pilnībā | Likumprojekta 11.pants paredz stingrākas prasības, ņemot vērā to, ka 77.3panta devītās1 daļas 1. un 2.punktā ir noteiktas papildus prasības līgumā iekļaut: 1) noteikumus par 77.3panta devītās daļas 1., 2., 3., 4., 7. un 8. punktā noteikto prasību ievērošanas kārtību,2) noteikumus, kas paredz pušu atbildību par to neievērošanu.Minētās prasības ir pamatotas ar ieguldītāju aizsardzību, tās ir salīdzinoši viegli izpildāmas un tās nav tādas, kas nesamērīgi apgrūtina fondu pārvaldošo sabiedrību.Iespējamā alternatīva ir neparedzēt šādas papildus prasības.  |
| Direktīvas 2019/1160 1.panta 5.punkts | Likumprojekta 5., 6., 10. un 12.pants | Pārņemts pilnībā | Neparedz stingrākas prasības  |
| Direktīvas 2019/1160 1.panta 6.punkts | Likumprojekta 14. un 15.pants | Pārņemts pilnībā | Neparedz stingrākas prasības  |

|  |
| --- |
| **2.tabula. Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem****Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā „Sabiedrības līdzdalība” – „Tiesību aktu projekti” – „Finanšu tirgus politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē.Sabiedrība pēc normatīvā akta pieņemšanas tiks informēta ar publikāciju laikrakstā „Latvijas Vēstnesis”, kā arī ievietojot to bezmaksas normatīvo aktu datu bāzē www.likumi.lv.Likums tiks ievietots arī Finanšu un kapitāla tirgus komisijas mājaslapā. |
| 2. | Sabiedrības līdzdalība projekta izstrādē | Sabiedrības informēšanai un iesaistīšanai uzziņa par Likumprojektu 2019.gada 16.septembrī tika ievietota Finanšu ministrijas mājaslapas sadaļā "Sabiedrības līdzdalība":https://fm.gov.lv/lv/sabiedribas\_lidzdaliba/tiesibu\_aktu\_projekti/finansu\_tirgus\_politika#project597, un Ministru kabineta tīmekļvietnē sadaļā „Valsts kanceleja” – „Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Viedokļi no sabiedrības pārstāvjiem organizētās sabiedrības līdzdalības ietvaros netika saņemti.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu ministrija, Finanšu un kapitāla tirgus komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija. Likumprojekta izpilde nerada ietekmi uz institūcijas cilvēkresursiem. |
| 3. | Cita informācija | Nav.  |

Finanšu ministrs J.Reirs

Davidovičs 67083931

gunvaldis.davidovics@fm.gov.lv